Source: http://www.sotsiaalkindlustusamet.ee./et/puue-ja-hoolekanne/puude-tuvastamine
Timestamp: 2018-07-18 22:18:59+00:00
Document Index: 6571550

Matched Legal Cases: ['§ 9', '§ 9', '§ 9', '§ 9', '§ 9', '§ 9']

Puude tuvastamine | Sotsiaalkindlustusamet
Avaleht Puue ja hoolekanne Puude tuvastamine
Puude tuvastamisest üldiselt
Lapse puude tuvastamine
Astmaga laps ja puude määramine
Astmaga lapse puude määramise juhud
Tööealise inimese puude tuvastamine
Töövõime hindamine ja puue
Vanaduspensioniealise inimese puude tuvastamine
Vanaduspensioni ea nihkumine - info 1954 ja 1955. aastal sündinutele
Puude tuvastamiseks ja puuetega inimeste sotsiaaltoetuse saamiseks esita meile taotlus.
Taotlust on sul võimalik:
saata e-posti teel digitaalselt allkirjastatuna aadressile info at sotsiaalkindlustusamet dot ee info at sotsiaalkindlustusamet dot ee info@sotsiaalkindlustusamet.ee;
täita meie klienditeenindustes kohapeal, klienditeeninduste kontaktid ja lahtiolekuajad leiad meie kodulehelt www.sotsiaalkindlustusamet.ee;
saata posti teel aadressile Endla 8, Tallinn 15092.
Kui vajad abi taotluse täitmisel, siis meie klienditeenindajad aitavad sind.
Taotluse võib sinu eest täita ka sinu pereliige, hooldaja, sotsiaaltöötaja või keegi teine. Sel juhul vajame taotlusele lisaks sinu allkirjale ka sind abistanud isiku allkirja. Kui taotluse allkirjastab üksnes sinu abistaja, siis tuleb taotlusele lisada volitust tõendav dokument. Volitus võib olla nii lihtkirjalik kui notariaalselt kinnitatud.
Taotluses soovime teada saada, kuidas saad hakkama oma igapäevaste toimingutega ning kas ja kui palju vajad abi, juhendamist või järelevalvet.
Meelespea taotluse täitmisel!
Sinu arvamus on oluline, seega taotlust täites:
varu täitmiseks piisavalt aega (1–1,5 tundi või rohkem);
täpsusta oma valitud vastuseid, välja arvatud juhul, kui probleem puudub;
hinda oma hakkamasaamist koos abivahendiga;
kirjelda oma seisundit ja võimekust, arvestades oma igapäevategevusi ning toimetulekut. Kui seisund on muutlik – ühel päeval tuled paremini toime, teisel halvemini – kirjelda ka seda asjaolu taotlusel.
Puude tuvastamisse kaasame ekspertarsti, kes annab hinnangu sinu tervislikule seisundile, võttes arvesse taotluse ja sinu pere- või raviarstilt saadud terviseandmeid. Puude otsuse teeme dokumentide alusel, sina ekspertarstiga kohtuma ei pea.
Tuvastatud puue kehtib teatud ajani ja korduvekspertiisi tähtaja märgime otsusele. Korduvekspertiisi tähtaeg on periood, mille jooksul tuleb sul esitada uus taotlus. See tähtaeg on sinu kehtiva puude lõppemisele eelneva kuu 5.–20.kuupäev.
Näide. Kui sinu puude otsus kehtib kuni 28.02.2017, siis sinu korduvekspertiisi tähtaeg on 02.–17.01.2017.
1. jaanuarist 2017 on korduvekspertiisi aeg määratletud teisiti – sul tuleb esitada taotlus 50 tööpäeva jooksul enne kehtiva puudeotsuse lõpukuupäeva.
Näide. Kui sinu puude otsus kehtib kuni 31.05.2017, siis sinu korduvekspertiisi tähtaeg on 21.03.2017 kuni 31.05.2017
Puude tuvastamise aluseks on raviarstide poolt uuringute ja diagnoosidega kinnitatud keha funktsioonide kõrvalekalded, mille tõttu inimese hakkamasaamine on tavaolukorras raskendatud, piiratud või takistatud (nn dokumendipõhine hindamine).
Puude tuvastamise ekspertiisil hinnatakse inimese toimetulekut tervikuna, st arvesse võetakse kõik piiranguid põhjustavad kõrvalekalded, mis võivad üksteist võimendada.
Puude liik (nt liikumispuue, nägemispuue jne) kujuneb suurima kõrvalekaldega keha struktuuri või funktsiooni järgi. Kui piirangud esinevad mitme keha struktuuri või funktsiooni osas, tuvastatakse puude raskusaste neist igaühes eraldi.
Puude raskusastet (keskmine, raske, sügav) hinnatakse samuti igas valdkonnas (liikumine, nägemine, psüühika jne) eraldi
Kui on tuvastatud puue, siis see ei tähenda alati, et inimene vajab sotsiaalse rehabilitatsiooni teenust. Rehabilitatsiooni vajadust hinnatakse eraldi. Sotsiaalne rehabilitatsioon sisaldab alati mitmeid erinevaid teenuseid - kui vajadus on ainult ühe teenuse järele (nt ainult logopeedi teenus, ainult füsioterapeudi teenus), siis ei ole tegemist sotsiaalse rehabilitatsiooni vajadusega.
Vanusegrupi muutumisel ei pea tulema sama raskusastmega puue. Puude tuvastamise alused on erinevad laps->tööealine, tööealine->vanaduspensioniealine.
Puude periood
Lühiajaline toimetuleku piirang - puue 6 kuuks või 1 aastaks:
pärast traumat või haiglaravi (nt pärast puusaliigese proteesimist, pärast südamelihase infarkti jne).
Püsivaid osalus- ja soorituspiiranguid põhjustavad funktsioonihäired:
puude periood sõltub ekspertiisi käigus antud hinnangust – arvestades seisundi senise kuluga hinnatakse, millise aja möödudes on vajalik seisundi uus hindamine raviarstide poolt ja uus ekspertiis;
Tulenevalt kehtivast seadusandlusest tuvastatakse lastel puue maksimaalselt 3 aastaks, tööealistel ja vanaduspensioniealistel isikutel kuni 5 aastaks.
Paranemine ja piirangute vähenemine:
puude perioodi valikul arvestatakse seisundi senise kulu ja tõenäolise prognoosiga, st paranemise tõenäosusega või selle puudumisega;
korduval puude taotlemisel, kui inimene on piiranguid põhjustanud ägedast haigusest või vigastusest paranenud või taastunud, või on krooniline haigus raviga ohjatud (remissioonis) ja piirangud on kerged või esinevad aegajalt, siis üldjuhul puuet ei tuvastata.
Näiteid puude tuvastamisest
Näide 1A: Neerukasvaja korral on eemaldatud üks neer, haigus on kontrolli all, teine neer töötab normaalselt - puuet ei tuvastata, kuna ei esine püsiva iseloomuga funktsioonipiirangut.
Näide 1B: Neerupuudulikkuse tõttu rakendatakse dialüüsravi - inimene on mitu päeva nädalas ravi tõttu voodirežiimil - tuvastatakse puue.
Näide 2A: Kõrge vererõhu tõttu on pidev ravivajadus, koormustesti tulemused on normis või koormustaluvus on kergelt alanenud (st raske füüsiline pingutus on vastunäidustatud) - puuet ei tuvastata.
Näide 2B: Esineb südamepuudulikkus, ravile mittealluvad rütmihäired ja pärgarterite umbumise risk, koormustaluvus on oluliselt alanenud (st hingeldus võib tekkida kergel koormusel ja isegi kõnelemisel, kergel pingutusel on valud südame piirkonnas jne) - tuvastatakse puue.
Näide 3A: Lapsel on diagnoositud astma, arst on määranud baasraviks inhalatsioonravi 2 korda päevas, ägenemisi on harva ja need lahenevad hooraviga kiiresti, muul ajal saab laps olla aktiivne - haigus on raviga kontrollitav ja puuet ei tuvastata.
Näide 3B: Lapsel on astma, tarvitab regulaarselt püsiravi, selle foonil on ägenemised mitu korda nädalas või mitu korda samal päeval, hooravi leevendab seisundit vaid lühemaks perioodiks või kaasneb ravile halvasti alluv või mittealluv nahalööve - tuvastatakse puue.
Näide 4A: Täiskasvanul on diagnoositud suhkrutõve, mis on tablettraviga või kombineeritud raviga rahuldavalt ohjatud - üldjuhul puuet ei tuvastata (hindamise aluseks on haiguse kompensatsioon raviga selle kulu põhjal viimase 6 kuu jooksul).
Näide 4B: Lapsel on insuliinravi vajadusega suhkurtõbi, kasutab insuliinipumpa, sageli on vajalik veresuhkru kontrollimine ja ravidoosi reguleerimine öösel - tuvastatakse puue.
Klienditeenindused »
Puude tuvastamisel loeme lapseks kuni 15-aastased (kaasa arvatud) noorukid.
Kui taotled lapsele puuet, siis esita meile taotlus. Meie ekspertarst otsustab taotluse ning lapse raviarsti terviseandmete põhjal, kas ja millise raskusastmega puue lapsele määrata.
Puude otsuse tegemisel arvestame lapse
terviseseisundit ja tegevusvõimet;
abi, juhendamise ja järelevalve vajadust, mis on suurem eakohasest abivajadusest;
abi ja juhendamise vajadust, mis esineb hoolimata tehniliste abivahendite kasutamisest;
elukeskkonda;
Tuvastatud puue kehtib teatud aja – 6 kuud kuni 3 aastat. See aeg sõltub lapse terviseseisundist ja selle muutumise prognoosist.
Puude tuvastamisel määrame selle raskusastme:
keskmine puue – laps vajab tervisliku seisundi tõttu abi või juhendamist väljaspool oma elamiskohta vähemalt kord nädalas;
raske puue – laps vajab tervisliku seisundi tõttu abi, juhendamist või järelevalvet iga päev;
sügav puue – laps vajab tervisliku seisundi tõttu abi, juhendamist või järelevalvet ööpäevaringselt.
Kui lapsel on puue tuvastatud, maksame iga kuu sotsiaaltoetust:
keskmise puudega lapsele 69.04 eurot kuus,
raske või sügava puudega lapsele 80.55 eurot kuus.
PS! Esmakordselt sotsiaaltoetust taotledes tuleb esitada taotlus. Kui sa ei ole koos puude taotlusega puuetega inimeste sotsiaaltoetuse taotlust esitanud, siis toetuse saamiseks esita palun eraldi taotlus. Taotluse leiad meie blankettide lehelt sotsiaaltoetuste osast.
Üldjuhul ei ole korduval puude tuvastamisel vaja uut sotsiaaltoetuse taotlust esitada. Erandiks on olukorrad, kus toimub üleminek ühest sihtgrupist teise, näiteks puudega laps saab tööealiseks.
Puudega noorukil on õigus taotleda ka õppetoetust, mida maksame puudega mittetöötavale gümnaasiumi 10.–12. klassis, kutseõppeasutuses või kõrgkoolis õppijale, kellel on puudest tingituna õppetööga seotud lisakulutusi, 6.39–25.57 eurot kuus. Õppetoetus mittetöötavale puudega noorukile on mõeldud igakuise toetusena õppimise perioodiks, võimaldamaks kasutada eriõppevahendeid ja erikommunikatsioonivahendeid jms. Seda ei maksta juuli- ja augustikuu eest. Õppetoetuse eesmärk on aidata kaasa puuetega inimeste haridustaseme tõstmisele.
Toetuse taotlemisel palume esitada järgmised dokumendid:
õppeasutuse teatis õppimise kohta, õpilaspilet või üliõpilaspilet, kui andmed ei ole kättesaadavad Eesti hariduse infosüsteemist;
dokument puudest tingitud ja õppetööga seotud lisakulude või selliste kulutuste tegemise vajaduse kohta.
Näide. Õppetoetusega võime hüvitada nii puudega inimesele kohandatud arvutiklaviatuuri ostu kui ka kütusekulu tšekke, kui õppur ei saa oma puudest tulenevalt kasutada ühistransporti.
Kui ühel kuul esitatud kuludokumendi või kuludokumentide summa on kuu limiidist suurem, siis hüvitatakse limiidist üle minev osa järgmistel kuudel – iga kuu 25.57 eurot kuni kulutuste hüvitamiseni või õppeaasta lõpuni.
Kui su lapsel on tuvastatud puue ja tal on raskusi, et eluga eakohaselt toime tulla, siis on sul võimalik taotleda lapsele sotsiaalse rehabilitatsiooni teenust. Rohkem infot saad meie kodulehelt. http://www.sotsiaalkindlustusamet.ee/et/sotsiaalne-rehabilitatsioon
Teenus aitab arendada lapse igapäevaseid eluga toimetulemise oskusi, toetab õppimist ja üldist hakkamasaamist.
Kui su laps vajab puude tõttu abivahendit, siis esita meile taotlus isikliku abivahendi kaardi saamiseks ning lisaks arsti tõend või rehabilitatsiooniplaan, kus on kirjeldatud abivahendi vajalikkust. Isikliku abivahendi kaardiga saad abivahendi osta või üürida soodsamalt. Seejärel võid omal valikul ükskõik millisesse abivahendeid müüvasse või neid rentivasse ettevõttesse pöörduda. Rohkem infot abivahendite kohta http://www.sotsiaalkindlustusamet.ee/et/abivahendid.
Alates 01.01.2018 saad oma õppelaenu kustutamist taotleda Sotsiaalkindlustusametis, kui sa kasvatad raske või sügava puudega last (sh laps vanuses 16-18 eluaastat).
Õppelaenu kustutamist saab taotleda vaid üks laste vanematest. On oluline, et sa oled võtnud õppelaenu enne, kui sinu lapsel tuvastati raske või sügav puue.
Puude tuvastamisel astma diagnoosiga lapsel vaadatakse, kas esineb mingi püsiva iseloomuga ning ravi või ravimitega mitteohjatav funktsioonipiirang (näiteks pidev või sagedane hingamispuudulikkus või liikumispiirang) ja kas seisund põhjustab võrreldes lapse eakaaslastega suuremat kõrvalabi vajadust.
Kaasajal on astma ravi sedavõrd efektiivne, et enamikel juhtudel on astmahoogude ärahoidmiseks piisav 1-2 korda päevas baasravi manustamisest ja laps saab tegeleda sportimisega ja olla muul viisil kehaliselt aktiivne – kehaline aktiivsus on vajalik hingamisfunktsiooni treenimiseks ning igapäevast mõõdukat füüsilist aktiivsust ei asenda harv füsioterapeudi teenus. Raviga ohjatud astma korral puuet ei tuvastata.
Kui aga astmaga lapsel esinevad pediaatri poolt dokumenteeritud astmahood vaatamata baasravile või hood on sagedased (mitu korda nädalas või mitu korda samal päeval) ja hooravi leevendab seisundit vaid osaliselt või lühikeseks perioodiks – st vaatamata ravile on lapse füüsiline aktiivsus hingamisfunktsiooni kõrvalekalde tõttu piiratud ning ta vajab abistamist toimingutel, kus tema eakaaslased ei vaja – tuvastatakse lapsel puue. Puue tuvastatakse astma korral ka nendel juhtudel, kui kaasneb ravile raskesti alluv püsiv nahalööve.
Sotsiaalkindlustusameti ekspertarstid on saanud ettevalmistuse astma diagnoosiga laste hindamiseks ja puude tuvastamiseks. Ekspertiisi käigus arvestatakse lapse vanuse, haiguse senise kulu, ravivajaduse, kaasuvate haiguste ja funktsioonihäirete ning raviarsti poolt kirjeldatud prognoosiga. Teeme ka koostööd perearstide ja pediaatritega.
astma esmasel diagnoosimisel ei tuvastata üldjuhul puuet enne 6 kuu möödumist – see aeg on vajalik, et pediaater kinnitaks diagnoosi ja välistaks teised võimalikud sarnaste sümptomitega haigused ning et oleks võimalik hinnata ravi tulemuslikkust;
lapse abistamine ravimite doseerimisel ja manustamisel mõned korrad päevas on eakohane kõrvalabi ja see ei ole puude tuvastamise aluseks;
astmaravimeid kompenseeritakse diagnoosipõhiste soodusmäärade alusel Eesti Haigekassa poolt ja ravivajadust ei loeta samuti puude tuvastamise aluseks;
kergetel juhtudel, kui ravivajadus ei ole pidev (pikad ravivabad perioodid, nt suviti), puuet ei tuvastata;
puude raskusaste sõltub esinevate funktsioonipiirangute ulatusest, astma põhjustab harva raske puude;
astmaga tuvastatakse nn „muu puue“ (muude funktsioonide kõrvalekalle), rasketel juhtudel mõnikord ka liikumispuue.
Puue võidakse astma diagnoosiga lastel tuvastada juhtudel, kui:
on sagedased päevased ja/või öised ning kehalisel aktiivsusel tekivad astma sümptomid vaatamata regulaarsele ravile;
on astmahood ja ägenemised (vaatamata regulaarsele ravile), mis vajavad haiglaravi või EMO sagedamini kui 1 kord aastas;
laps on ägenemiste tõttu vajanud hormoonravi vähemalt kahel korral aastas;
kui kaasneb raske püsiv nahalööve, mis allub raskesti ravile;
kui kaasneb rohke rögaeritus;
kui kaasuvad muud raskendavad või regulaarset astma ravi piiravad või takistavad seisundid;
kui ülaltoodu on korrektselt haiguslugudes dokumenteeritud;
kui puue tuvastatakse mingist muust põhjusest tulenevalt ja astma ei ole peamine piiranguid põhjustav haigusseisund.
Puude otsuse vaidlustamine
Puude tuvastamisel loeme tööealiseks inimeseks isiku 16. eluaastast kuni vanaduspensionikka jõudmiseni.
Kui oled tööealine, siis võtame puude tuvastamisel arvesse seda, kuivõrd piiratud on sinu igapäevane tegutsemine ja ühiskonnaelus osalemine. Puude tuvastame kolmes raskusastmes:
sügav puue – sinu igapäevane tegutsemine või ühiskonnaelus osalemine on täielikult takistatud;
raske puue – sinu igapäevane tegutsemine või ühiskonnaelus osalemine on piiratud;
keskmine puue – sinu igapäevases tegutsemises või ühiskonnaelus osalemises esineb raskusi.
Puude tuvastame kuni 5 aastaks, kuid mitte kauemaks kui vanaduspensioni eani.
Puude otsuse tegemisel arvestame sinu terviseseisundiga ja selle muutumise prognoosiga ning kui on hinnatud ka su töövõimet, siis selle kestusega.
Kui soovid puude tuvastamisega samaaegselt hinnata ka oma töövõimet, siis on sul võimalik esitada selleks ühistaotlus kas meile või töötukassale.
Töövõime hindamise kohta leiad rohkem infot töötukassa kodulehelt www.tootukassa.ee.
Ühistaotluse menetlemine algab töövõime hindamisega Töötukassas. Töötukassa kaasab töövõime hindamiseks ekspertarsti, kelle hinnangu alusel koostab töövõime hindamise otsuse 30 tööpäeva jooksul alates otsuse tegemiseks vajalike dokumentide saamisest.
Puude tuvastamise menetlus algab Sotsiaalkindlustusametis pärast seda kui Töötukassa on töövõime hindamise otsuse teinud.
Puude tuvastamise otsuse teeme hiljemalt 15 tööpäeva jooksul alates töövõime hindamise otsuse saamisest. Puude tuvastamisel võtame aluseks Töötukassa ekspertarsti hinnangu sinu terviseseisundi kohta.
Kui sa ei taotle puude tuvastamist koos töövõime hindamisega, siis annab sinu terviseseisundile hinnangu meie ekspertarst. Otsuse puude tuvastamise või mittetuvastamise kohta teeme hiljemalt 15 tööpäeva jooksul alates otsuse tegemiseks vajalike andmete saamisest.
Meist mitteolenevatel põhjustel võib menetlus pikeneda, näiteks:
kui sa ei ole käinud ammu oma arsti vastuvõtul ja andmed puude tuvastamiseks ei ole asjakohased ega piisavad;
kui e-tervise infosüsteemis olevad andmed ei ole piisavad otsuse tegemiseks ning vajame sinu arsti käest täiendavaid andmeid;
kui sinu arst ei ole edastanud terviseinfosüsteemi sinu terviseandmeid.
Sellisel juhul võtame sinuga kindlasti ühendust ja teavitame menetluse pikenemise asjaoludest.
Puude tuvastamise või mittetuvastamise otsusest teavitame sind vastavalt sinu soovile, kas:
e-postiga – saadetud pdf-vormingus dokumendi avamiseks on vaja Acrobat Reader vms tarkvara;
e-postiga krüpteeritult – avamiseks on vaja ID-kaarti, ID-kaardi lugejat ning DigiDoc tarkvara ja samuti Acrobat Reader vms tarkvara;
klienditeenindusest eelteavitusega e-posti või telefoni teel, et otsusele võib järele tulla;
liht- või tähtkirjaga taotluses märgitud elukoha aadressil.
Puudega tööealiste inimeste sotsiaaltoetused
Kui sul on tuvastatud puue, maksame sulle puude kehtivusaja lõpuni sotsiaaltoetust 16.62–53.70 eurot kuus, tulenevalt lisakulude määrast.
Puudega tööealise inimese toetuse maksmisel läheme alates 1. jaanuarist 2017 järk-järgult üle uuele süsteemile:
toetuse suurus sõltub sinu puude raskusastmest ja valdkonnast, milles sul funktsiooni kaotus või kõrvalekalle esineb;
puudega tööealise inimese toetuse maksmisel võtame aluseks kõige suurema kõrvalekaldega funktsiooni.
Uutele taotlejatele ja 1. jaanuarist 2017 ka korduvtaotlejatele maksame olenevalt puudest igakuist sotsiaaltoetust 28.64–53.70 eurot kuus.
Puude raskusaste ja funktsiooni kõrvalekalle
Kuu summa (euro)
1 Keskmise puudega, liikumisfunktsiooni kõrvalekalle (161% sotsiaaltoetuste määrast) 41,17
2 Raske puudega, liikumisfunktsiooni kõrvalekalle (192% sotsiaaltoetuste määrast) 49,09
3 Sügava puudega, liikumisfunktsiooni kõrvalekalle (210% sotsiaaltoetuste määrast) 53,7
4 Keskmise puudega, nägemisfunktsiooni kõrvalekalle (148% sotsiaaltoetuste määrast) 37,84
5 Raske puudega, nägemisfunktsiooni kõrvalekalle (183% sotsiaaltoetuste määrast) 46,79
6 Sügava puudega, nägemisfunktsiooni kõrvalekalle (210% sotsiaaltoetuste määrast) 53,7
7 Keskmise puudega, keele- ja kõnefunktsiooni kõrvalekalle (112% sotsiaaltoetuste määrast) 28,64
8 Raske puudega, keele- ja kõnefunktsiooni kõrvalekalle (136% sotsiaaltoetuste määrast) 34,78
9 Sügava puudega, keele- ja kõnefunktsiooni kõrvalekalle (170% sotsiaaltoetuste määrast) 43,47
10 Keskmise puudega, kuulmisfunktsiooni kõrvalekalle (118% sotsiaaltoetuste määrast) 30,17
11 Raske puudega, kuulmisfunktsiooni kõrvalekalle (140% sotsiaaltoetuste määrast) 35,8
12 Sügava puudega, kuulmisfunktsiooni kõrvalekalle (170% sotsiaaltoetuste määrast) 43,47
13 Keskmise puudega, vaimse funktsiooni kõrvalekalle (133% sotsiaaltoetuste määrast) 34,01
14 Raske puudega, vaimse funktsiooni kõrvalekalle (163% sotsiaaltoetuste määrast) 41,68
15 Sügava puudega, vaimse funktsiooni kõrvalekalle (190% sotsiaaltoetuste määrast) 48,58
MUU (käeline tegevus, teadvusel püsimine ja enesehooldus)
16 Keskmise puudega, määruse § 9 lõigetes 3-7 nimetamata funktsiooni kõrvalekalle (142% sotsiaaltoetuste määrast) 36,31
17 Raske puudega, määruse § 9 lõigetes 3-7 nimetamata funktsiooni kõrvalekalle (179% sotsiaaltoetuste määrast) 45,77
18 Sügava puudega, määruse § 9 lõigetes 3-7 nimetamata funktsiooni kõrvalekalle (210% sotsiaaltoetuste määrast) 53,7
VÕRDSELT MITU FUNKTSIOONIHÄIRET
19 Keskmise puudega, kellel on tuvastatud vähemalt kaks võrdse ulatusega määruse § 9 lõigetes 3–8 nimetatud funktsiooni kõrvalekallet ja need kõrvalekalded on suuremad teistest tuvastatud funktsiooni kõrvalekalletest (161% sotsiaaltoetuste määrast) 41,17
20 Raske puudega, kellel on tuvastatud vähemalt kaks võrdse ulatusega määruse § 9 lõigetes 3–8 nimetatud funktsiooni kõrvalekallet ja need kõrvalekalded on suuremad teistest tuvastatud funktsiooni kõrvalekalletest (192% sotsiaaltoetuste määrast) 49,09
21 Sügava puudega, kellel on tuvastatud vähemalt kaks võrdse ulatusega määruse § 9 lõigetes 3–8 nimetatud funktsiooni kõrvalekallet ja need kõrvalekalded on suuremad teistest tuvastatud funktsiooni kõrvalekalletest (210% sotsiaaltoetuste määrast) 53,7
Enne 01.01.2017 määrasime sotsiaaltoetuse iga inimese individuaalse lisakulu protsendi alusel, st määravaks ei olnud, mis on puude raskusaste, vaid arvestatud lisakulu protsent. St keskmise puudega inimene võis saada maksimumtoetust ja sügava puudega inimene madalamat toetust jne.
Siit siis ka erinevus eelneva sotsiaaltoetuse summa osas ja nüüd määratud summa osas. Seega kui puude raskusaste on jäänud tööealisel samaks, siis võib olla muutunud sotsiaaltoetuse suurus.
Lisaks sotsiaaltoetusele maksame tööealistele puuetega inimestele veel teisi toetusi.
Õppetoetus – maksame puudega mittetöötavale gümnaasiumi 10.–12. klassis, kutseõppeasutuses või kõrgkoolis õppijale, kellel on puudest tingituna õppetööga seotud lisakulutusi, 6.39–25.57 eurot kuus. Õppetoetus mittetöötavale puudega inimesele on mõeldud igakuise toetusena õppimise perioodiks, võimaldamaks kasutada eriõppevahendeid ja erikommunikatsioonivahendeid jms. Seda ei maksta juuli- ja augustikuu eest. Õppetoetuse eesmärk on aidata kaasa puuetega inimeste haridustaseme tõstmisele.
Näide. Õppetoetuse raames võime hüvitada nii puudega inimesele kohandatud arvutiklaviatuuri ostu kui ka kütusekulu tšekke, kui õppur ei saa oma puudest tulenevalt kasutada ühistransporti.
Kui ühel kuul esitatud kuludokumendi või kuludokumentide summa on kuu limiidist suurem, siis hüvitatakse limiidist üle minev osa järgmistel kuudel – iga kuu 25.57 eurot kuni kulutuste hüvitamiseni või õppeaasta lõpuni. Täiendkoolitustoetus – maksame töötavale puudega inimesele tööalaseks ja tasemekoolituseks ning tegelike koolituskulude osaliseks hüvitamiseks kuni 613.68 eurot kolme kalendriaasta jooksul.
Töötamise andmed saame üldjuhul töötamise registrist ja äriregistrist. Kui töötamise andmeid ei ole töötamise registrist riiklikku pensionikindlustuse registrisse kantud, siis palume esitada töötamist tõendav dokument. Lisaks palume esitada dokument täiendkoolituskulude kohta.
Näide. Kui taotled hüvitist 12. aprillil 2017 näiteks massaažikoolituse eest, siis kolmeaastane periood kestab kalendriaastatel 2017, 2018, 2019. Nendel kalendriaastatel esitatud kulude hüvitamise taotlused lähevad kõik ühe limiidi alla ja kui limiit on täis, siis rohkem kulusid ei hüvitata. 2020. aastal algab uus kolmeaastane hüvitamise limiit kulude hüvitamiseks.
2016. aastal on sotsiaaltoetuse määr 25.57 eurot kuus. Kolme kalendriaasta jooksul ei tohi toetus ületada 24-kordset sotsiaaltoetuse määra ehk 24 x 25.57 = 613.68 eurot.
Puudega vanema toetus – maksame last üksi kasvatavale vanemale, eestkostjale või perekonnas hooldamise lepingu alusel iga kuni 16-aastase lapse ja põhikoolis, gümnaasiumis või kutseõppeasutuses õppiva või rakenduskõrgkooli kutseõppe tasemeõppes õppiva keskhariduseta kuni 19-aastase lapse kohta 19.18 eurot kuus.
Selle toetuse saamiseks palume esitada
lapse sünnitunnistus, kui andmed ei ole rahvastikuregistrist;
õpilaspilet või õppeasutuse teatis lapse õppimise kohta põhikoolis, gümnaasiumis või kutseõppeasutuses, kui andmed ei ole kättesaadavad Eesti hariduse infosüsteemist ning toetust taotleb 16–19-aastast last kasvatav vanem;
teise vanema kirjalik nõusolek, kui toetust taotleb üks puudega vanematest.
Lisaks pakume puuetega inimestele sotsiaalset rehabilitatsiooniteenust.
Rehabilitatsiooniteenusest on abi, kui sul on mitmed erivajaduse või puudega seotud takistused või trauma- või haigusejärgne keeruline olukord, mis ei lase sul iseseisvalt ja enda valitud viisil toime tulla.
Rehabilitatsiooniteenused jagunevad 1. jaanuarist 2016 sotsiaalseks ja tööalaseks rehabilitatsiooniks.
Sotsiaalset rehabilitatsiooni saad taotleda meie kaudu. Seda saavad alla 16-aastased lapsed, vanaduspensioniealised inimesed ja need tööealised inimesed, kes ei tööta, ei õpi ega ole töötuna arvele võetud.
Rohkem infot sotsiaalse rehabilitatsiooni kohta saad lugeda meie kodulehelt. http://www.sotsiaalkindlustusamet.ee/et/sotsiaalne-rehabilitatsioon.
Tööealisena on sinu jaoks oluline teha ettevalmistusi võimetekohase töö leidmiseks või endisele tööle naasmiseks. Tööalast rehabilitatsiooni saad taotleda Töötukassa kaudu. Seda võivad saada tööealised inimesed, kes on tööturul aktiivsed – töötavad, õpivad või on töötuna arvele võetud. Rohkem infot tööalase rehabilitatsiooni kohta saad lugeda Töötukassa kodulehelt. https://www.tootukassa.ee/content/toovoimereform/tooalane-rehabilitatsioon.
Teenust saad taotleda siis, kui sul on tuvastatud
puue või püsiv töövõimetus;
osaline töövõime ja sa ei tööta ega õpi ega ole töötuna arvele võetud;
puuduv töövõime.
Kui vajad puudest tingitud terviseprobleemide tõttu abivahendit, siis esita meile taotlus isikliku abivahendi kaardi saamiseks. Kui arst on väljastanud sulle tõendi või rehabilitatsiooniasutus on märkinud abivahendi vajaduse rehabilitatsiooniplaanis, võid ükskõik millisesse abivahendeid müüvasse või neid rentivasse ettevõttesse pöörduda. Isikliku abivahendi kaardiga saad abivahendi osta või üürida soodsamalt. Infot abivahendite kohta saad lugeda http://www.sotsiaalkindlustusamet.ee/et/abivahendid.
Piirangud töötamisel ei ole otseses seoses puude tuvastamisega:
Töötukassa hinnang kergete, mõõdukate, raskete jm piirangute esinemisele töökeskkonnas puudutab töötamist tavatingimustes ja täiskoormusega, st et mõõdukad piirangud töötamisel ei pea võrduma keskmise puudega ja rasked piirangud töötamisel ei pea võrduma raske puudega;
kui Töötukassa hinnangul on töövõime vähenenud (osaline töövõime), aga samal ajal on piirangud ühiskonnaelus osalemisel kerged või esinevad aegajalt, siis puuet ei tuvastata;
kui Töötukassa hinnangul on inimesel puuduv töövõime (sh töövõimet välistav seisund), ei tähenda see alati, et oleks alust tuvastada puuet. Näiteks, kui vereloome haigus on püsinud pikemat aega kontrolli all ja puudub onkoloogilise ravi vajadus;
kui Töötukassa on tuvastanud täieliku töövõime, siis ikkagi võidakse mõnel juhul tuvastada puue. Näiteks, raske kuulmislanguse korral saab inimene teha paljusid töid oluliste piiranguteta, samal ajal ühiskonnaelus osalemisel esinevad piirangud võivad olla aluseks puude tuvastamisele.
Vanaduspensioniealisena määratleme inimest, kellel jõuab kätte riiklik vanaduspensioni iga.
Puude otsuse tegemisel arvestame sinu tervislikku seisundit ja selle muutumise prognoosi ning lisaks
sinu tegevusvõimet;
sinu abi, juhendamise ja järelevalve vajadust, mis on suurem võrreldes sinu eakaaslastega;
abi ja juhendamise vajadust, mis sul on hoolimata tehniliste abivahendite kasutamisest;
sinu elukeskkonda;
sinu rehabilitatsiooniplaani.
Puude otsus on tähtajaline ja vanaduspensioniealisele tuvastame puude 6 kuuks kuni 5 aastaks.
keskmine puue – vajad tervisliku seisundi tõttu abi või juhendamist väljaspool oma elamiskohta vähemalt kord nädalas;
raske puue – vajad tervisliku seisundi tõttu abi, juhendamist või järelevalvet iga päev;
sügav puue – vajad tervisliku seisundi tõttu abi, juhendamist või järelevalvet ööpäevaringselt.
Vanaduspensioniealisele puudega inimesele maksame puudest tingitud lisakulude hüvitamiseks sotsiaaltoetust järgmiselt:
keskmise puudega inimesele 12.79 eurot kuus
raske puudega inimesele 26.85 eurot kuus
sügava puudega inimesele 40.91 eurot kuus.
Üldjuhul ei ole korduval puude tuvastamisel vaja uut sotsiaaltoetuse taotlust esitada, samuti üleminekul puudega tööealise inimese toetuse maksmiselt puudega vanaduspensioniealise inimese toetuse maksmisele. Erandiks on olukorrad, kus toetuse maksmise lõpetamisest on möödas rohkem kui 1 aasta.
Kui sul on tuvastatud puue, siis saame pakkuda sulle ka sotsiaalset rehabilitatsiooniteenust.
Kui oled juba vanaduspensionieas, siis on kõige olulisem, et suudaksid võimalikult iseseisvalt hakkama saada oma igapäevaste tegevustega ja saaksid osaleda ühiskonnaelus.
Teenust saame sulle pakkuda siis, kui oleme hinnanud sinu teenuse vajadust ja leidnud, et teenus on kõige sobivam viis sinu abistamiseks.
Teenusevajaduse hindamiseks kutsume sind vestlusele juhtumikorraldajaga. Kui sul on enne 2016. aastat koostatud ja kehtiv rehabilitatsiooniplaan, siis me sind hindamisvestlusele ei kutsu.
Vanaduspensioni ea nihkumine - info 1954. kuni 1960. aastal sündinutele
1954 kuni 1960. aastal sündinud töövõimetuspensioni saajate, kellele on ekspertiisiotsusega määratud töövõimetus kuni pensionieani ekspertiisiotsused pikendame automaatselt kuni vanaduspensioniea saamiseni ja maksame edasi töövõimetuspensioni. Vanaduspensioniikka jõudes määrame Teile vanaduspensioni. Pensionitaotlust ega muid täiendavaid dokumente ja toiminguid teie esitama ega tegema ei pea.
1954 kuni 1960. aastal sündinutel, kelle puue on määratud kuni vanaduspensioni eani puude otsuse pikendame automaatselt ning edasilükatud aja jooksul maksame edasi tööealise puudega inimese sotsiaaltoetust. Uue puude taotluse palume esitada esialgsel otsusel olevast korduvekspertiisi tähtajast vastavalt tabelis toodud kuude võrra hiljem. Koos puude taotlusega esitage ka pensionitaotlus.
1954. sündinud isikutel pensioni iga 63 a ja 3 kuud. Puude taotlus esitada 3 kuud hiljem.
1955. sündinud isikutel pensioni iga 63 a ja 6 kuud. Puude taotlus esitada 6 kuud hiljem.
1956. sündinud isikutel pensioni iga 63 a ja 9 kuud. Puude taotlus esitada 9 kuud hiljem.
1957. sündinud isikutel pensioni iga 64 a. Puude taotlus esitada 12 kuud hiljem.
1958. sündinud isikutel pensioni iga 64 a ja 3 kuud. Puude taotlus esitada 1 aasta ja 3 kuud hiljem.
1959. sündinud isikutel pensioni iga 64 a ja 6 kuud. Puude taotlus esitada 1 aasta ja 6 kuud hiljem.
1960. sündinud isikutel pensioni iga 64 a ja 9 kuud. Puude taotlus esitada 1 aasta ja 9 kuud hiljem.
1954. kuni 1960. aastal sündinutel, kellel on nii puude kui ka püsiva töövõimetuse otsus, pikendame otsused automaatselt kuni vanaduspensioni eani ning maksame automaatselt edasi tööealise puudega inimese sotsiaaltoetust ja töövõimetuspensioni. Vanaduspensioniikka jõudes määrame vanaduspensioni ja pensioniavaldust ei ole vaja esitada. Uue puude taotluse palume esitada esialgsel otsusel olevast korduvekspertiisi tähtajast vastavalt tabelis toodud kuude võrra hiljem.
VANADUSPENSIONIEALISE INIMESE PUUDE TAOTLUSE ESITAMINE
Taotluse esitamiseks on kaks võimalust:
täidetud taotluse võib saata Sotsiaalkindlustusametisse e-posti (info@sotsiaalkindlustusamet.ee) või posti teel (Endla 8, Tallinn). Taotluse vormi leiate Sotsiaalkindlustusameti kodulehelt www.sotsiaalkindlustusamet.ee (blanketid - puude tuvastamise ja töövõime hindamise blanketid - puude raskusastme tuvastamise, sotsiaaltoetuste ja puudega isiku kaardi taotlus lapsele ja vanaduspensioniealisele inimesele).
Sotsiaalkindlustusameti klienditeeninduses kohapeal.
PENSIONIAVALDUSE ESITAMINE KOOS PUUDE TAOTLUSEGA
Pensioniavalduse esitamiseks koos puude taotlemisega esita palun koos pensioniavaldusega järgmised dokumendid:
tööraamat või muud pensioniõiguslikku staaži ja/või töötamist tõendavad dokumendid (arhiivi teatis, tööleping, käskkiri, korraldus jne.),
kutsekooli, kesk-eriõppeasutuse või kõrgkooli diplom (statsionaarse õppevormi korral),
sõjaväepilet,
lapse sündi tõendav dokument, kui laps on sündinud väljaspool Eestit,
abiellumisel nime muutnud isikul abielu tõendav dokument, kui abielu on sõlmitud väljaspool Eestit,
foto (3 x 4 cm) pensionitunnistuse jaoks,
arvelduskonto number, kuhu pensioni kanda.
Juhul kui olete taotlenud kohalikust omavalitsusest puudega inimese parkimiskaarti, siis uue parkimiskaardi saamiseks palume parkimiskaardi kehtivusaja lõppedes pöörduda parkimiskaardi väljastaja poole. Palume võtta kaasa oma puude otsus. Teile väljastatakse puude pikenemise perioodiks uus parkimiskaart.
PENSIONITUNNISTUSE PIKENDAMINE
Pensionitunnistusel oleva töövõimetuspensioni kande pikendamiseks palume pöörduda Sotsiaalkindlustusameti klienditeenindusse. Töövõimetuspensioni kande pikendamisega teeme samaaegselt pensionitunnistusele ka kande vanaduspensioni määramise kohta.